༥༢༣༽༄། ། ཆོས་རྗེ་རིན་པོ་ཆེའི་ཞལ་གདམས་དང་གསུང་ཕྲིན་དུམ་བུ་གཉིས། །  ཨོཾ་སྭསྟི། རྣལ་འབྱོར་པ་རྣམས་ཀྱི་སོ་ནམ་གཉིས་ནི། ཡང་ན་སྒོམ་པ་ཡིན། ཡང་ན་ཚོགས་སྐྱོང་བ་ཡིན་པ་ལ་ཚོགས་པ་སྐྱོང་བའི་ཞུ་བ་འབུལ་བ་ལགས། ཚོགས་པ་སྐྱོང་བ་ལ་འབུལ་བ་ནི་མེད། གཏོང་བ་མང་ན་གྲྭ་བ་མི་སྐྱོངས། བར་དཔང་དང་མདུན་མ་དྲིས་ན་གྲྭ་པའི་ཆོས་མི་སྨར། བྱས་པ་དོན་མེད་ལ་ཚིག་པ་ཟ་ནས་འགྲོ་བར་འོང་། ། གྲྭ་པ་ལ་བྱམས་པ་ཉུང་། སྡང་བ་མང་ན་ཡུལ་དུ་མི་ཆགས། ཉེས་པའི་སྐྱོན་གསུམ་པོ་འདི་མེད་ན་འདས་མཆོད་ཀྱི་རྟིང་ལ་དེ་གཟོད་ངེད་ཀྱིས་ཞུ་འབུལ། ། ༈། །དེ་བཞིན་གཤེགས་པའི་བསྟན་པ་ཐོག་མ་དང་བར་དང་མཐའ་མར་དགེ་བ་ཡིན། དེ་འཛིན་པར་བྱེད་པ་ཐེག་པ་ཆེན་པོ་དགེ་བའི་བཤེས་གཉེན་རྒྱ་མཚོ་ལྟ་བུ་ཡིན། ཆོས་དེ་ཉམས་སུ་ལེན་པ་ལ་དངོས་གྲུབ་རྣམ་པ་གསུམ་འབྱུང་བ་ཡིན། བདག་གི་བླ་མ་དམ་པ་དེ། བདག་ལ་དྲིན་ཤིན་ཏུ་ཆེ་བའི་ངོས་ནས། དྲིན་ལན་དུ་ཐུགས་ཀྱི་དགོངས་པ་འབའ་ཞིག་བསྒྲུབ་པའི་བསམ་པ་བྱུང་བ་ལ། བདག་ཉིད་ཆེན་པོ་དེ་ཉིད་ལ་དབུས་གཙང་གི་བླ་མ་རྣམས་ལ་སུ་དང་མི་འདྲ་བའི་ཞབས་ཏོག་ཆེན་པོ་རེ་མཛད་པའི་ཐུགས་ཀྱིས། མི་ཉག་གི་རྒྱལ་ཁམས་སུ་བཞུད་པ་ཐུགས་ཀྱི་དགོངས་པ་དང་། རྫས་ཡོ་བྱད་ཀྱི་ཞབས་ཏོག་ཐུགས་ཚིམ་པར་མཛད་པ་མངའ་བར་གདའ་བས། ཐུགས་ཀྱི་དགོངས་པ་རྫོགས་པའི་ཆེད་དུ་ཞབས་ཏོག་དེ་བྱེད་པར་འདོད་པ་དང་། ངའི་བླ་མའི་བླ་མ་ཡིན་ནོ་བྱས་པ་དྲིན་ཏུ་གཟོ་བའི་ངོས་ནས་དབང་ཞུ་བགྱིས་པ་ལས། བདག་གིས་གོང་དུ་དབང་མ་ཐོབ་པ་ཡང་མ་ལགས། ད་ན་སོ་རྒས་ཤི་ཁར་ཕྱིན་པའི་དུས་སུ་དབང་བསྐུར་བ་དང་། རྒྱུད་དང་གདམས་ངག་ཞུ་མི་ཁོམ། དབེན་པའི་གནས་སུ་ཤི་ཁའི་གདམས་ངག་བསྒོམ་དགོས་པ་ལགས་པ་དང་། རྣམ་པ་གཉིས་སུ་བྱས་ན་རང་ཉིད་ཀྱི་བླ་མ་གོང་མ་ལ་ཡར་ཉམས་མྱོང་གི་ཚིག་ཡ་ཟུང་ཡོད་པ་སྙན་དུ་མི་གསོལ་བའི་དམ་བཅའ་ཡོད་པ་དང་། ཡང་རྣམ་པ་གསུམ་དུ་ན། དེང་སང་གྲགས་པ་ནམ་མཁའི་འབྲུག་བས་ཆེ་ཡང་བཟའ་རྒྱུ་ཏིལ་གྱི་འབྲུ་བས་ཆུང་། ཚུར་བྱུང་བ་ལ་གཏགས་ནས་ཕར་གཏོང་དགོས་པར་འདུག་པས། འབུལ་རྒྱུ་དང་ཞབས་ཏོག་བྱ་རྒྱུ་མ་མཆིས་པ་ལ་བཀའ་མི་བཀྱོན་པར་ཞུ། དགེ་བཤེས་ས་སྐྱ་བ་ལ་དབང་ཞུ་གསུངས་པས་ཕྱིས་ཁོང་གིས་དེར་འོང་ཁྱེད་བཞེད་པའི་ཆོས་ཀྱང་བྱ་ཟེར་བ་ལ། ཡར་ཡི་གེ་བསྐུར་བ། ། ། །